SUBOTA, 29.9.

Fantastičan derbi u Splitu. Dinamo je pucao jednom prema golu. Hajduk je zamalo vratio istom mjerom, ali je utakmica bila kratka. Zato se Torcida iskazala. Najprije je preciznim udarcem s tribina, u glavu pogođen vlastiti napadač, a onda se ljubav prema klubu iskazala bacanjem topovskog udara, od kojeg je vatrogasac ostao bez dijela prsta.

NEDJELJA, 30.9.

Sve je iznenadila Vrdoljakova izjava da bi se profesori društvenih predmeta trebali prekvalificirati i malo predavati nešto profitabilnije, poput informatike. Logično je da se baš Vrdoljak za to zalaže, pa njemu je prekvalifikacija opsesija. Uostalom, da se Ivan nije prekvalificirao iz oporbenog u vladajućeg političara, mi bi morali ponovo na izbore. Dakle, samo mijena stalna jest!

PONEDJELJAK, 1.10.

Dan osvanu sunčan, a onda se na jedinu nam i vječnu Hrvatsku, spusti tama i podiže strašan vjetar. Majke stadoše dozivati djecu, a djeca im stadoše trčati u naručje. Ptice prekinuše pjev, kokoši prestadoše kokodakati, čak i Milan Bandić na trenutak prestade delati. Vjetar iz daljine donese šapat – Istanbulska konvencija, stupila je na snagu! Jadni ti smo, mila mati…

UTORAK, 2.10.

Komunisti i masoni, jugoudbaši, srbokomunisti, krenuli na našeg Vasu! A zašto? Samo zato jer je branio svoje i nije htio tuđe i jer je bio prvi kada je trebalo pomoći damama u nevolji. Što je mogao? Hrvat, katolik i branitelj? Pa naravno da je odavao žandarske informacije, ali ne zato da bi nekoga zaštitio, nego zato da bi dame izveo na pravi put. Njega ste našli prozivati! Sram vas bilo!

SRIJEDA, 3.10.

Istanbulska konvencija hara Hrvatskom. Ljudi nestaju preko noći. Jedan nije ženu pustio u šoping, drugi je prijateljici pridržao kaput i tako uvrijedio njenu ravnopravnost, a onda su došli po Plenkija, koji je novinarki rekao da je slatka! „Nemojte drugovi, to sam ja, Plenki“, vikao je dok su ga u cik zore, još u papučama, odvodila dvojica u kožnim mantilima. Na kraju joj je morao reći da nije slatka.

ČETVRTAK, 4.10.

Tko radi taj i griješi! Ljudi su pospremali, selili, prebacivali i jedan spis je ispao. To što je to baš spis raba Božijeg Vase, ne mora značiti da ga je netko namjerno izdvojio, kako se nikada ne bi doznalo o humanitarnom radu velikog vjernika, koji je želio modernim bludnicama pomoći i izvesti ih na put svjetla! Koliko je Vaso skroman čovjek, ne bi me začudilo da je sam našao načina da se spis izgubi…

PETAK, 5.10.

Ne treba posebno isticati koliko je Milan vrijedan. Svi to znamo, ali eno, opet na njega viču. Čovjek raskrčio zericu parcele u centru grada oko neke okrugle zgradurine na Trgu žrtvava fašizma na njega se digla kuka i motika! Može se sada tamo raditi što želite. Volja vas lozu posaditi, volja jabuke, kruške, kukuruz. Pri je bile neke magnolije. Od toga ni roda, ni ploda. I opet, Milan kriv…

Pogledajte video: Kronologija afere lažnih SMS-ova